Hovedforhandlingen i en straffesag med flere hovedforhold om røbelse af statshemmeligheder skal foregå ved Retten i Lyngby og ikke ved Københavns Byret
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Efterforskning og straffeproces;

Værneting i straffesag med flere hovedforhold  

Sag 106/2022

Kendelse afsagt 2. marts 2023   

Anklagemyndigheden
mod
Tiltalte

Hovedforhandlingen i en straffesag med flere hovedforhold om røbelse af
statshemmeligheder skulle foregå ved Retten i Lyngby og ikke ved Københavns Byret

Tiltalte var i sagen tiltalt for bl.a. i flere tilfælde at have røbet hemmeligheder af betydning for
statens sik-kerhed. Anklagemyndigheden havde rejst tiltale ved Københavns Byret, som også
havde truffet afgø-relse om bl.a. varetægtsfængsling af Tiltalte, og i hvis retskreds Tiltalte var
blevet anholdt.   

Tiltalte anmodede om, at hovedforhandlingen i straffesagen skulle foregå ved Retten i Lyngby,
hvor han havde hjemting. Tiltalte henviste i den forbindelse til retsplejelovens § 700, hvorefter
forbrydelser, hvis på-tale sker under én sag, forfølges under ét ved en ret, som er værneting for den
forbrydelse, der nærmest har givet anledning til forfølgningen.

Byretten tog ikke anmodningen til følge, og landsretten tiltrådte byrettens afgørelse.

Højesteret udtalte, at det efter ordlyden af og forarbejderne til retsplejelovens § 700 må bero på en
samlet vurdering af de konkrete omstændigheder, hvilken forbrydelse der skal anses for nærmest at
have givet anledning til forfølgningen, og at anklagemyndigheden må være overladt et vist skøn
ved vurderingen af, ved hvilken ret hovedforhandlingen i straffesagen skal foregå, hvis tiltalen
omfatter flere hovedforhold begået i forskellige retskredse.

Straffesagen mod Tiltalte udsprang af en længerevarende efterforskning rettet navnlig mod
samtaler, han havde haft i sit hjem beliggende i Retten i Lyngbys retskreds, og fire ud af sagens
fem hovedforhold var ifølge tiltalen helt eller delvist begået i hans hjem. Disse omstændigheder
talte efter Højesterets opfattelse for at anse Retten i Lyngby som værneting for den forbrydelse, der
nærmest havde givet anledning til forfølgningen, og det påhvilede herefter anklagemyndigheden at
påvise omstændigheder, der talte for, at hovedforhandlingen i stedet skulle foregå ved Københavns
Byret.

Anklagemyndigheden havde ikke gjort gældende, at ét af hovedforholdene skulle være mere
alvorligt end de øvrige, eller at ét af hovedforholdene skulle have givet særlig anledning til
efterforskningen mod Tiltalte eller til anholdelsen af ham. Der forelå heller ikke øvrige hensyn,
herunder til bevisførelsens gennemførelse, til sagens fremme eller til Tiltalte, der talte for, at
hovedforhandlingen skulle foregå ved Kø-benhavns Byret.

Højesteret fandt herefter, at hovedforhandlingen i straffesagen skulle foregå ved Retten i Lyngby.